Karsten Hønge (SF), 2023-02-28:
Stop tyven!
Stop tyven!
I bogen med underskrifter siger Annette H.: Da jeg er i rengøring, er det skønt at få en pause og få kroppen hvilet.
Det er hårdt for kroppen at slæbe støvsugere, spande, klude og rengøringsmidler frem og tilbage, flytte mange ting både oppe og nede og mange dumme arbejdsstillinger.
Det er galt nok, at regeringen hugger en fridag i en tid med stress.
Det er galt nok, at regeringen direkte tager løntillæggene fra privatansatte og putter dem ned i lommerne på private arbejdsgivere.
Og det er galt nok, at offentligt ansatte mister helligdagstillæg for over 50 mio. kr. uden udsigt til at kunne få dem tilbage.
Men det værste er dog alligevel, at regeringen hamrer en betonpæl igennem den danske model, som formanden for Fagbevægelsens Hovedorganisation, Lizette Risgaard, formulerer det.
I dag rejser Folketinget en skamstøtte i beton ved at tromle hen over fagbevægelse, arbejdsgivere og det store mindretal af partier.
Socialdemokratiet sidder i førersædet i damptromlen, og det både overrasker og skuffer mig.
Stop, socialdemokrater, stop!
I kender jo om nogen værdien af regulerede, organiserede og velfungerende forhold for lønmodtagerne.
Jeg kommer til at miste både en fridag og helligdagsbetaling, når jeg arbejder på store bededag.
Hvis vi ikke sætter hælene i nu, vil overenskomster blive alle fremtidige regeringers malkeko.
Det rammer hele den måde, vi har organiseret vores velfærdssamfund på.
Regeringen blander sig direkte og konkret i forhold, som aftales mellem fagbevægelse og arbejdsgivere.
Det undergraver det tillidsfulde samarbejde på arbejdsmarkedet, og det kaster grus i maskineriet mellem parterne på arbejdsmarkedet og Folketinget.
Det er helt uansvarligt, og regeringen leger med den ild, som kan brænde Danmarks unikke, ja, nærmest sofistikerede model for arbejdsmarkedet ned.
Det er den her helt særlige konstruktion, som giver os et dynamisk og fleksibelt arbejdsmarked både på det private og det offentlige område.
Beskæftigelsesministeren messer og messer konstant det samme budskab med et skuldertræk om, at regeringen jo bare har lavet en helligdag om til en almindelig arbejdsdag.
Jeg er helt sikker på, at der er masser af højt kvalificerede medarbejdere i både Beskæftigelsesministeriet og Finansministeriet, men overenskomster aner de ikke en snus om.
Og arrogancen driver ned ad væggene, når de bare på den måde affejer det med: Jamen vi laver da bare en helligdag om til en arbejdsdag.
Det er regeringen, der bærer hovedansvaret, hvis de aktuelle afstemninger om overenskomsterne ender i en storkonflikt, og regeringen har under alle omstændigheder lagt en kæmpestor vejsidebombe i forhold til næste års forhandlinger på det offentlige område.
Regeringen giver de forhandlinger i 2024 den værst tænkelige start, når den insisterer på at have sugerøret i lommerne på sosu-assistenter og -hjælpere og sygeplejersker.
Tyveriet af store bededag er uigennemtænkt, det er hovsaagtigt, og der findes ikke et eneste argument for at presse sagen igennem lige her og nu.
Trepartsaftaler har gang på gang vist deres styrke og strækker sig lige fra etableringen af arbejdsmarkedspensioner for 35 år siden til sådan helt aktuelle aftaler om at skaffe flere praktikpladser i virksomhederne.
Trepartsaftaler indgået i samarbejde og respekt trak også hele samfundet igennem coronakrisen.
Og der kommer intet som helst godt ud af at kommandere med lønmodtagere og arbejdsgivere.
Og må jeg så lige være fri for at høre om, at vi beder lønmodtagerne om at arbejde en dag mere.
Nej, det gør regeringen ikke.
Regeringen vil kommandere lønmodtagerne til at arbejde.
Igen: Med store anstrengelser når man nye højder af arrogance med den sprogbrug.
Jeg er helt sikker på, at hr. Peder Hvelplund kender til fagbevægelsens henvendelse.
Den går til regeringen.
De opfordrer regeringen til at udskrive folkeafstemning.
Det var det, man besluttede i FH's forretningsudvalg.
Man sagde: Vi opfordrer regeringen til at udskrive folkeafstemning.
Og det var for så vidt ikke møntet på partierne.